Gruzdžu katoļu baznīca

Gruzdžu Sv. Trīsvienības baznīca (lietuviešu: Gruzdžių Švč. Trejybės bažnyčia) ir 1901. gadā neogotikas stilā uzcelts Romas katoļu dievnams, kas atrodas Lietuvas ziemeļos, Šauļu rajona pašvaldības Gruzdžus miestā. Reģiona nozīmes kultūras piemineklis (unikālais kods — 23675). 1636. gadā šeit tika uzcelta evanģēlistu-reformātu baznīca. 1653. gadā baznīcu piešķīra Romas katoļiem. Ap 1670. gadu tika uzcelta jauna baznīca, bet 1759. gadā — atkal jauna koka baznīca. No 19. gadsimta sākuma pie draudzes darbojās skola, kurā no 1820. gada mācīja arī lietuviski. 1849. gadā baznīca tika pārbūvēta, tomēr tā līdz ar miestu nodega 1891. gada 8. septembra ugunsgrēkā. 1901. gadā tika uzcelta mūsdienu neogotikas stila baznīca. To uzcēla meistari no Latvijas un arī baznīcas arhitekts ir zviedru izcelsmes liepājnieks Kārlis Eduards Štrandmanis (1867—1946), kurš ir arī Jelgavas katoļu katedrāles un Liepājas teātra projektu autors. Dažos avotos gan tiek uzskatīts, ka projekta autors ir Kauņas guberņas arhitekts Ustins Golinevičs (Ustinas Golinevičius, 1829—1894). Ārējās saites Vikikrātuvē par šo tēmu ir pieejami multivides faili. Skatīt: Gruzdžu katoļu baznīca. Ieraksts Lietuvas kultūras vērtību reģistrā